**Helge Hellebust Keilen** (født 29. november 1947) er en norsk skribent,, forretningsmann og tidligere redaktør av tidsskriftet *Offshore & Energy* og nettstedet *offshore.no*. Keilen har også skrevet en rekke barne- og ungdomsbøker.

Bakgrunn
--------

Helge Hellebust Keilen er sønn av Aud Odny Hellebust og John Ludwig Keilen, og vokste opp på Løvstakksiden i Bergen sammen med broren, musikklærer Ronny Hellebust Keilen. Etter avbrutte jusstudier og jobb som frilanser for NRK Hordaland i Bergen, startet Keilen i 1971 som journalist i *Bergens Arbeiderblad* (BA) og siden som næringslivsjournalist i *Morgenavisen* frem til 1977.

### Forfatter

Som 18-åring startet Keilen i 1966 blues- og jazzklubben Club ESP, som i flere år holdt til i de gamle museumslokalene til Schøtstuene i Bergen. På midten av 1970-tallet etablerte og ledet han de populære Fredagskveldene på Fløirestauranten i Bergen, der store artister som Leif Juster, Oluf, Stutum, Harald Heide-Steen jr. Arve Opsahl og Nora Brockstedt underholdt. I 1975 debuterte Keilen som forfatter med barneboken *Muldvarpen Mulligan og vennene hans*. I 1976 gav han ut barneboken *Bakeren og feieren*. Samme året ble albumet *Bakeren og feieren* sluppet, med melodier av Ove Thue og sangtekster av Keilen. LP-platen ble nominert til Spellemannprisen i 1976. Året etter ble ungdomsbøkene *Den kidnappede popstjernen* og *Farlig spill i Manchester* utgitt. Ungdomsboken *Flykaprerne* ble utgitt i 1979. Han har også laget og fremført sanger til NRK Barnetimen og sangtekster til melodier av Benny Borg.

Keilen har skrevet teksten til sangen «Her kommer Statsraad Lehmkuhl», en sang til skoleskipet med samme navn. Videre var han ansvarlig for idé og tekst til TV-serien om Knoffen, som gikk på NRK Fjernsynet i 1981 med Lothar Lindtner i hovedrollen. Han har gjennom årene publisert flere hundre smådikt på Instagram under vignetten «kvitterdikt», illustrert av den danske tegneren Niels Poulsen.

### Senere karriere

Fra 1977 jobbet Keilen som frilanser og var blant annet ansvarlig for jubileumsboken til Bergen Bank sitt 125-årsjubileum. Han var også redaktør av tidsskriftet til Bergens Kjøpmannsforening. I 1981 stiftet han forlaget Vest Inform AS, som senere ble Offshore Media Group AS. Han var ansvarlig for etableringen av avisene *Bergens Expressen* og *Næring i Vest*, samt magasinene *Kystmagasinet*, *Maritime Business* og *Offshore & Energi*. 

Keilen har jobbet som redaktør i norsk oljebransje siden 1982, og har som majoritetseier i Offshore Media Group AS etablert, arrangert og ledet over 70 norske og engelskspråklige petroleum- og energikonferanser – blant andre konferansen Offshore Technology Days (OTD).

I 1999 etablerte Keilen og sønnen Erlend nettstedet *offshore.no*, med portrettintervjuer med ledere innen næringsliv og politikk. Nettstedet ble i 2013 solgt til Mediehuset Schibsted. I 2017 ble Offshore Media Group største eier i oljenettstedet *Petro.no*.

Privatliv
---------

Keilen har tre barn: Erlend, Peter og Henriette. I februar 2017 giftet han seg med sin samboer gjennom mer enn 20 år, Christine «Tine» Gude Petterson.

Utgivelser
----------

Diskografi
* *Bakeren og feieren* (1976), med Ove Thue

Deltar på
* Plateselskapet Cosmo: *Her Kommer «Statsraad Lehmkuhl»* (1976)
* Stein Ingebrigtsen: *Soloppgang* (1977)
* Stein Ingebrigtsen: *Før og nå* (2016)

Referanser
----------

1. ↑  «Muldvarpen Mulligan og vennene hans - Nasjonalbiblioteket». *www.nb.no*. Besøkt 26. oktober 2019.
2. ↑  «Bakeren og feieren - Nasjonalbiblioteket». *www.nb.no*. Besøkt 26. oktober 2019.
3. ↑  «Spellemann - Arkiv over alle nominerte og vinnere fram til i dag!». *Spellemann*. Besøkt 26. oktober 2019.
4. ↑
5. ↑  «Farlig spill i Manchester - Nasjonalbiblioteket». *www.nb.no*. Besøkt 26. oktober 2019.
6. ↑  «Flykaprerne - Nasjonalbiblioteket». *www.nb.no*. Besøkt 26. oktober 2019.
7. ↑  «Helge Keilen – Offshore Technology Days 2019» **(engelsk)**. Arkivert fra originalen 26. oktober 2019. Besøkt 26. oktober 2019.

|  |  |
| --- | --- |
| Oppslagsverk/autoritetsdata | BIBSYS **·** VIAF
 |